**„Бай Ганьо пътува”**

**1.04.2020г.**

**Урок върху образите в художествения текст**

1. **Припомняме кои са похватите за изграждане на художествен образ, учени в 6. клас.**

* Портретна характеристика;
* Речева характеристика;
* Действена характеристика (или поведението на героя);
* Отношението на другите герои;
* Към косвените похвати за изграждане на образа можем да добавим и името или други художествени детайли.

1. Задача за учениците

**Попълнете таблицата, като работите с художествения текст.**

|  |  |
| --- | --- |
| Похвати за изграждане на художествен образ | Образът на Бай Ганьо |
| Име | Бай Ганьо – определението „бай” създава усещане за напредналата възраст на героя, но в действителност той е в разцвета на силите си – 32-год.; началните букви БГ може да се възприемат като препратка към национален и етнически произход на героя – българин, но недодялан, необразован, груб и вулгарен. Честата употреба на малкото му име го прави разпознаваем, всеизвестнен с просташкото си поведение. |
| Портретно описание | В епизода, когато маха от влака, го виждаме с калпак; облечен е с потури, антерия, носи пояс – традиционни одежди от времето на робството; но под антерията си Бай Ганьо носи френски дрехи – знак за недодяланост и непознаване на етикета и тенденциите в Европа. Смесването на различни дрехи показва необразоваността и липсата на култура на поведение у героя. Пришиването на кръпки и джобове по антерията говорят за недотам здрави и угледни дрехи. |
| Речева характеристика | Фамилиарничи със събеседника си; употребява диалектизми, турцизми, фразеологизми. Думи като „бол”, „изръшнал”, „язък”, „нейсе” и пр. говорят за изостаналостта на героя и неговото просташкао поведение; в повечето от ситуациите Бай Ганьо използва междуметия и частици – знак за бедния му речник и ниска култура; употребата на думата „мазни” вместо „учтиви” говори за преобърнатите ценности, които изповядва героят; говори шумно, предизвиква суматоха почти навсякъде, ограничен е в диалога с другите, защото не владее чужди езици; опитва се да жестикулира, но почти винаги е смешен и неправилно разбран. |
| Действена характеристика | Няколко са моментите от текста, които разкриват характера на персонажа:   * Гоненето на маневриращия влак и разговора с унгареца; * Пренебрежението към спътника, който плаща пивото на Бай Ганьо; * Поведението в купето – отказът на героя да чете, разказът му за посетените градове, просенето на винце и хъркането, сравнено с рев на „Атласки лъв”; * Недоверието към служителите в хотел „Лондон”; * Отказът на Бай Ганьо да обядва в ресторанта на хотела; * Липсата на интерес към забележителностите на Виена; * Пришиването на джоб на антерията, където да съхранява ценните си мускалчета.   Във всички тези моменти проличават простащината и малокултурността на героя, неговата необразованост и изостаналост. Той е скъперник и използвач, който няма реална, обективна самооценка. Проявява се като страшен и безпардонен търгаш, за когото най-важна е личната облага. |
| Отношението на другите герои към него | Спътникът на Бай Ганьо е пълна негова противоположност – антипод; той е интелигентен, сдържан, възпитан, изненадан е от поведението на сънародника си, но се държи незлобливо и търпеливо. В същото време иронизира Бай Ганьо, като осмива неговата недодяланост и ограниченост. Чрез разказвача Стати е изразена позицията на автора Алеко, който с хумор и ирония заклеймява поведението на Бай Ганьо.  В очите на останалите второстепенни герои (унгарци, австрийци) Бай Ганьо е колоритен, но и жалък, прилича на изостанал и умопобъркан човек от Изтока, към когото проявяват снизхождение. |

Синтез на разсъжденията: Записва се втора точка в плана: **Образът на героя**

Героят е българин, търговец на розово масло, тръгнал из Европа да предлага стоката си. Предприемчив и решен да развива търговията с ценния български продукт, Бай Ганьо пътува и демонстрира всичките си особености на характера, оформен в специфична историческа и национална среда.

Бай Ганьо представя недостатъци, характерни за балканския човек. Малокултурен е, първичен, необразован, самонадеян. Той е олицетворение на агресивната простащина, която безпардонно показва пред света. Колоритен е, впечатлява, разсмива, буди недоумение и неудобство.

Разкрива се на фона на европейския живот и негативните му черти изпъкват още повече. При допира с европейските маниери се откроява смешното и смущаващото в Бай-Ганьовото поведение. Героят говори на различен език, невъзможен е диалогът му с европейците – и в пряк, и в преносен смисъл.

Пътуването на Ганьо не е пътуване към самоусъвършенстване, а опит да се покаже на Европата, както я нарича Ганьо, че той има завоевателни амбиции – да търгува и печели на неин гръб, а и на гърба на своите сънародници.

1. **Бай Ганьо и разказвачът – двете лица на пътуващия българин**

**Примерна задача към учениците – да разпределят дадените съществителни в двете колони, като се съобразят кое качество за кого е присъщо.**

|  |  |
| --- | --- |
| **Бай Ганьо** | **Разказвачът Стати** |
| Пресметливост | наивност |
| Грубост | тактичност |
| алчност | безкористност |
| Малокултурност | възпитаност |
| Подозрителност | доверчивост |
| Незаинтересованост | любознателност |
| Невежество | образованост |

Домашна работа (по желание) – работа върху работен лист върху „Бай Ганьо пътува”.